শিশুদের হাঁটাচলা, কথা বলা, নিঃশ্বাস নেয়া সব খেয়াল করতেন হেডমাস্টারমশাই। তিনি মনে করতেন প্রত্যেক শিশুরই এটা সুন্দর মন আছে। বড়দের নজরদারি আর প্রতিকূল পরিবেশের প্রভাবে সেই মন হারিয়ে যায়। সোসাকু কোবায়াশি মানুষের সহজাত গুণের কদর করতেন, চাইতেন শিশুরা যেন আপন সৌন্দর্য বিকশিত করে একজন পূর্ণাঙ্গ মানুষ হয়ে উঠতে পারে। সেজন্যই ১৯৩৭ সালে তিনি প্রতিষ্ঠা করেন তোমোই। দ্বিতীয় বিশ্বযুদ্ধের সময়ের সেই কঠিন দিনগুলোতে যখন নির্বিচারে লক্ষ লক্ষ মানুষ অন্যায় যুদ্ধে মারা যাচ্ছে, তখন প্রচারবিমুখ সোসাকু কোবায়াশি তোমোই-এর মতো অন্যধারার একটি স্কুল দিয়ে বেঁচে থাকাকে মহিমান্বিত করবার যজ্ঞ শুরু করেছিলেন। কিন্তু পৃথিবী ব্যাপী ছড়িয়ে থাকা যুদ্ধের আগুন আর বীভৎসতা থেকে বেশিদিন মুক্ত থাকতে পারেনি তোমোই গাকুয়েন। ১৯৪৫ সালে টোকিওতে মিত্রবাহিনীর গোলা বর্ষণের একরাতে ধ্বংস হয়ে গেলো তোত্তো-চানদের স্কুল। তিল তিল করে গড়ে তোলা তাঁর স্বপ্নের তোমোই, শিশুদের হাসি-আনন্দ আর গানের ভুবন গ্রাস করে নিল আগুনের লেলিহান শিখা। কিন্তু স্কুলের প্রতি আর স্কুলের শিশুদের প্রতি ভালোবাসা তো আগুনে পুড়ে যাবার নয়। যুদ্ধের পর সোসাকু কোবায়াশি তোমোই-এর ধ্বংসস্তূপের উপরই গড়ে তুলেন একটা কিন্ডারগার্ডেন। কুনিতাচি সঙ্গীত বিদ্যালয়ের শিশু শিক্ষা বিভাগ প্রতিষ্ঠার পাশাপাশি সেখানে প্রাথমিক বিদ্যালয় স্থাপনের উদ্যোগ নেন। ইউরিমিদিক্স অ্যাসোসিয়েশন এবং কুনিতাচি সঙ্গীত বিদ্যালয়ে তাঁর অবদানের জন্য মানুষ আজো তাঁকে মনে রেখেছে। ১৯৬৩ সালে ৬৯ বছর বয়সে মৃত্যবরণ করেন মহান শিক্ষাবিদ সোসাকু কোবায়াশি। তোমোই-এর মত আদর্শ্ স্কুল আর গড়ে ওঠেনি ।